paragraph_text: Leksikon obrađuje cjelokupnu povijest nogometa od njegovih početaka u 19. stoljeću u Engleskoj pa sve do početka 21. stoljeća, a također obrađuje i razvoj hrvatskog nogometa. U nogometnom su leksikonu obrađeni svi najznačajniji hrvatski i inozemni nogometni klubovi, igrači, treneri, dužnosnici, suci i liječnici. Leksikon također obrađuje i sve nacionalne nogometne saveze, domaće i inozemne gradove važne u povijesti nogometa, hrvatske podsaveze, stadione, hrvatske nogometne novinare i tiskovine, opće pojmove koji zadiru u raznovrsne aspekte nogometne igre (pravila, oprema, taktika, tehnika, organizacije, obrazovne ustanove, medicinska tematika) pa sve do nogometa kao umjetničke inspiracije ili objekta oblikovanja.